SKRIFTLIG FORESPØRGSEL P-0071/00

af Juan Ojeda Sanz (PPE-DE) til Kommissionen

(18. januar 2000)

Om: Forsinket udbetaling af EU-støtte til andalusiske olivendyrkere

Tusindvis af andalusiske olivendyrkere har endnu ikke modtaget den støtte, som Den Europæiske Union hvert år yder til denne sektor, ogsom i mange tilfælde svarer til 40 % af disse landbrugeres indkomst. Efter hvad repræsentanterne for sektoren selv siger, forvolder denne forsinkelse olivendyrkerne store problemer, idet støtten var beregnet til at dække årets udgifter med.

Repræsentanterne for de berørte olivendyrkere hævder, at skylden ligger hos regionalregeringen iAndalusien, der er ansvarlig for forvaltningen af disse midler, og at tusindvis af landbrugere endnu ikke har modtaget disse midler, hverken for det sidste eller for tidligere år.

Har Kommissionen kendskab til dette alvorlige problem, der berører de andalusiske olivendyrkere?

Kan Kommissionen oplyse, hvorfor udbetalingen af støtten er forsinket?

Kan Kommissionen oplyse, om der ud over disse forsinkelser for høståret 1998/99 også mangler at blive udbetalt beløb for tidligere høstår, og i så fald angive beløbet herfor?

Agter Kommissionen at træffe nogen foranstaltninger til at løse dette alvorlige problem, der bringer tusindvis af olivendyrkere i Andalusien i økonomiske vanskeligheder?

Svar afgivet på Kommissionens vegne af Franz Fischler

(15. februar 2000)

Kommissionen er underrettet om, at forvaltningen af Fællesskabets landbrugsstøtte skaber problemer i visse regioner, f.eks. Andalusien. Den væsentligste grund til de forsinkede udbetalinger skyldes administrative og finansielle mangler i det organ, der står for udbetalingen af landbrugsstøtten.

I henhold til den ordning for uddelegering af beføjelserne til at forvalte finansieringen af den fælles landbrugspolitik har de udbetalingsorganer, som medlemsstaterne har godkendt, ansvaret for udbetalingerne og for, at fællesskabsbestemmelserne (bl.a. om datoerne for udbetaling) overholdes. I Spanien er den autonome region Andalusien officielt anerkendt som udbetalingsorgan for Fællesskabets landbrugsstøtte.

For at sikre at tidsfristerne for udbetaling af støtten overholdes, indførte Kommissionen for flere år siden en sanktionsordning, for de medlemsstater, som ikke overholder de frister, der er fastsat i landbrugsbestemmelserne, jf. artikel 4 i forordning (EF) nr. 296/96(1). Denne sanktionsordning finder kun anvendelse på medlemsstaternes udbetalingsorganer, hvorimod landbrugerne stadigvæk har ret til at modtage hele den støtte, der er ansøgt om.

Eksempelvis og uden hensyntagen til eventuelle senere afgørelser inden for rammerne af regnskabsafslutningen blev Spanien i regnskabsåret 1999 for Den Europæiske Udviklings- og Garantifond for Landbruget (EUGFL) pålignet en finansiel korrektion på 521 mio. PTA (3,3 mio. EUR) for forsinket udbetaling af landbrugsstøtten til olivenoliesektoren.

Hvad angår de ansøgere, som endnu ikke skulle have fået udbetalt støtte, bør det påpeges, at der i fællesskabsbestemmelserne er fastsat udbetalingsperioder, og at Kommissionen først efter en sådan periodes udløb kan afgøre, om der er tale om forsinket udbetaling, og iværksætte de ovennævnte finansielle sanktioner.

Det ærede medlem henviser til ansøgninger om støtte til olivenolieproduktion for høståret 1998/1999. I dette tilfælde begynder udbetalingsperioden ifølge bestemmelserne den 16. oktober 1999 og udløber den 90. dag efter datoen for offentliggørelsen af forordningen om fastsættelse af den reelle olivenolieproduktion det pågældende høstår. Denne sidste forordning skal senest vedtages af Kommissionen otte måneder efter afslutningen af markedsføringsperioden. Det er med andre ord først omkring den 16. oktober 2000, at Kommissionen kan anse de nævnte udbetalinger for at være forsinkede og iværksætte de sanktioner, der omhandles i artikel 4 i forordning (EF) nr. 296/96.

Hvad angår udbetalingerne for de tidligere høstår, er Kommissionen i stand til at afsløre forsinkelser allerede i forbindelse med de månedlige meddelelser om udgifter for EUGFL og eventuelt iværksætte de i bestemmelserne omhandlede sanktioner.

Endelig bør der mindes om, at samme form for kontrol vil blive foretaget i forbindelse med procedurerne for regnskabsafslutning, så medlemsstaterne i sidste ende tvinges til at overholde bestemmelserne vedrørende datoerne for udbetaling til landbrugerne.

(1) Kommissionens forordning (EF) nr. 296/96 af 16. februar 1996 om de oplysninger, som medlemsstaterne skal fremsende, og om den månedlige bogføring af de udgifter, der finansieres gennem Den Europæiske Udviklings- og Garantifond for Landbruget, Garantisektionen (EUGFL), og om fastsættelse af visse bestemmelser om gennemførelsen af Rådets forordning (EF) nr. 1259/1999 EFT L 39 af 17.2.1996 og EFT L 331 af 23.12.1999.